
O Volapükaflens Valöpo! 


Menef stanon su sömit jafäda logädik. Sekü atos, labon gididis 
veütik. Gididon noe demü ret menäta, abi demü ret jafäda züo: jafots alsotik, 
äsi züamöp valemik. 


Duns menefa labons sekis, e seks somik kanons u födön, u distukön 
planeti obsik. 


Seks at ninädons i dunis netik, id utis bevünetik. U nets kanons 
kevobön, u kanons lekomipön. Seks dunota balid binons gudiks; seks dunota 
votik binons jeikiks. 


Seks at ninädons i dunis pösodik alikanas. Ven kondötobs äs mens 
snatik, seks binons säsantiko gudiks, ab ven mikondötobs äs mens nesnatik, 
seks tefik binons badiks. 


Labiäl, jalud, lasiviäl e hetäd binons dins, kels dalabons sekis kruälik, 
e kelis mutobs ai mögiküno tadunön, bi seks otas binons nekredoviks. 


Alikans obas labons gididis somik. Propagidobs püki bevünetik ad 
püko balön voli, ab atos no binos saidik. No vilobs balön voli hetäda, ab voli 
vilöfa. Ad atos, pük bevünetik kanon pledön rouli veütik, ab verato sekidobs 
de mens vilöfik ad dunön balido veütikünosi, sevabo, ad gudiko sevädükön 
menefe lölik gididi binälik oka tefü sogäd valemik. 


Valikosi Gudikün Oles ed Olikanes 


sedom Rd 


EL „PIZZA” LÄTIKÜN 
(fa Frank Roger) 


„Kondöt olik len tab vo naudon obi,” äsagob mane, kel ebo anu 
ipubom in staudöp, e kel äflotom da tab oba, igo da el „pizza” Säsunas 
Fol. 





„No favolös!”” ävokädom balan botanas. „Mans at binoms 
mödadilo nendämiks. Ya elabobs mödikumis omas. Jäfoms me 
sperimänts tefü materilovepladam* e dabinon nenomot semiknaik in 
sit. No sötoms pubön is.” 

Man äflotom detü ob, ed äsolidikom ven futs oma äbinons nog 
dis tab nilädana obik. No äkanom mufön us, ed äluvokädom kodü dol 
muik äsä ädasleitom tabi. 

„Säkusadolös ludämi at,” äbegob botan. „Ojäfobs me vali.” 

„Vo binos demü nolav,” äsagom nilädan obik kesenäliko. 

„Jinos obe äs jekälim,” ägespikob, „te küpolös ludämi!” 


Man bludik päyufom e pämodugom fa botans anik, e tab 
pedistuköl päplaädon. 


Nilädan obik, lemufükölo kapi, äsagom: 
„Läb kion, das man at no äbinom ninü tab it. Binosöv fefikum.” 
Timüls ömik poso, älogob futi e dili löga, kel äpubon se blöt oba. 


„Dabinos dist mu veütik vü nolav e jekälim,” ävokädob 
tudredäliko. 


Ats äbinons vöds lätikün oba. 


MATERILOVEPLADAM = matter transmission. 

PLEIDOB, DAS BINOB VOLAPÜKAN 
(fa hi-Polänan_in_ Yapän) 


Kikodo älärnob-li Volapüki, e kikodo ävedob-li Volapükan? 





In jenet oba, balido ibinob ya Sperantapükan. Äbinos bit 
natik, das suno öprimob ad nitedälön dö püks valemik votik, e vifiko 
ätuvob Volapüki. 


Äreidob ko nited, das äbinon Volapükamuf legretik ya bü 
Sperantapük, e das jenöfo Volapük äbinon pük balid ad jonülön 
neodi püka valemik in vol. Obs valikans sevobs osi. 


Sekü atos, äprimob ad reidön vödemis balid, e din balid, kel 
äflapon obi äbinon müster e deköf semik, kels äsegolons se vödems 
et. Pädafredükob sunädo ed äsagob: „Vilob lärnön püki at 
nekösömik!” Ed äprimob studami. 


Äbinos ba bü yels zül. Klüliko kod cifik äbinon magif e 
`‘klotug' püka at - äbinons kods balugiko pükik. Konot balid fefik, 
keli äprimob ad reidön äbinon ,„Kafibötädöp de Surat.” Äbinon 


vödem fulü vöds nesevädik ettimo, ab no äklemob. Ko paset tima 
ömik, äkanob suemön valikosi e säkäds primik änepubons. 


Äsevob, das Volapüki gebons pösods nemödik in vol, ab 
votaflano mödikans nitedälons dö on. Täno äsenob pleidi semik, 
äpleidob, das äbinob Volapükan. Sevols gudiko - binos fäk dibik e 
fümo Volapükans votik kanons senön bosi sümik. 


Poso ün yel 2008 äprimob delabuki bevüresodik e primo 
äpenob mödiko, ab poso pianiko änosükob penami kodü dinöfs 
distöfik e nelab tima. 

Ye ayelo ägekömob e steifülob ad penön nomiko dönu. 
Senob, das mutob bitön gönü pük at magifik, kel votikanes jinon ba 
bisarik, ab no jäfob me ceds somik. 


Binos privileg ad binön Volapükan. 


* * * * * * 

SAP _RIGIK 
(fa hiel John Redgwell) 


Ereidob ko nited gretik lartügi : „Filosop - Kis Binon- 
li?” fa hiel Charles Perelman. Cedü ob, filosop binon sap 
rigik. Baicedob ko vöds hiela Pitagor : „Sap binon kaliet 
godik.” „God” binon, ma sinif at, fon valikosa. Ven noloy 
foni at medü medit, vedoy sapik. Nol sapafona binon prim 
nola valik. 


El Pitagor ägidetom, ven äsagom, das desir obas ad 
nolön binon sek löfa sapa. Löf at sekon de kosam ko fon 
sapa, fon valikosa - God. Kosam at binon, ma sap rigik 
Vedik, (Lindänaliterat vönik), fasilik, nentöbik. 


Grikänans vönik ye äcedons, das zesüdos ad studön 
nolamapatöfis votik ad preparam studa filosopa. In tef at, 
äpladons luvabi foi jevod, (ad gebön notodoti Linglänapükik). 


Kan ad studön, samo, tikavi, matemati e gramati, 
sekon de nol filosopik, va estudoy filosopi, va no. Nol 
filosopik sekon de kosam ko fon sapa, äsä emäniotob osi löpo. 
Stud filosopa it yufon ye oyi ad tikön kleilikumo e ad 
dasuemön gudikumo valikosi, kelosi studoy. Atos binos, cedü 
ob, jäfid filosopa. 


Dü tumyels filosop binon jäfed tikavik, blöfädik. Atos, 
keli enemob „filosopi rigik” binon jäfed nenvödik. Binon tik 
klinik. Rivoy stadi at nentöbo. Binon kosam ko fon it sapa. 


Ko paset tima, mens eglömons kimodo kanoy rivön 
stadi at, seko filosop rigik ädästuron ini rel e metafüd. 
Ememoy foni valikosa : „God,” ab eglömoy kimodo kanoy 
kosükön oyi ko fon; seko pla medit klinik, edavedon plekam 
vödik. No plu noloy foni sapa stedo - mutoy lekredön dö 
God. Ekö prim rela! 

KONOT FATISASENA E NESUFÄDA 
(fa hiel Frank Roger) 


Man lumägik äjutedom ini Zänabür Poldanefa ed äsagom 
balane poldanas, kel ädiurom us: 





“Lovegivob obi ole. Edunob krimi badikün, keli kanoy dunön. 
No meritob ad lifön plu.” 


“Nu, kelosi edunol-li?” 
“Egetävob ini tim it ed esasenob fati oba büä pemotob. “ 
Man tio ädrenom, ven mems duna at jeikik ägeflumons ome. 


“No cedob, das mögos ad dunön utosi, kelosi esagol ebo anu,” 
ägespikom poldan. 


“Sevob cedi ola. Sasenölo fati bü moted oba sinifon, das 
ekodob timatacedi.* Ye tikaviko no sötob binön is - too ---" 


“Atos no binon sinif vödas oba; ävilob te sagön, das no kanoy 
tävön da tim. No mögos. Nu säkusadolös obi, begö! labob vobi 
mödik ad dunön.” 

“Mutol kredön obi,” äflagom man, e tän enepubom. 


Poldan älogetom nekredoviko lü top kö man jünu ästanom, ed 
äsäkom kevobanis: 


„Pästö! Kis äbinos-li?” 


“Nesufäd,” äsagom balan omas. “Neodoy timi saidik büä 
fivobedons timataceds somik.” 


*TIMATACED = paradox 


= pad pan pan tad = ban 

LETÜV_ NOLAVIK LABÜ NEBUÄDS 
(fa hiel Frank Roger) 


Ädrinob kafi su tärat plödü kafibötöp, ven süpo 
älilob vauli laodik. Zilogedölo, änulälob, va bos 
nekösömik äjenon. 





Man, kel äseadom nilü ob äsagom: „Binos hiel 
Harry dönu. Ha! Ekö om!” 


Älogob dogis ömik, kels ärönons zü gul süta. 
Vaulölo, ärönons bei obs äsif lif onas äriskädikon. Pos 
sekuns ömik, äbinons ya mo, e noidi äkanobs no plu 
lilön. 


„Jenöfo äbinom el Harry,” äsagom nilädan obik. 
„Ai lienetükom dogis valöpo.” 
„No suemob utosi, kelosi sagol,” ämutob koefön. 


„El Harry plidom ad sperimäntön ko bludaväd,* 
keli edatuvom,” äkleilükom. „Binos letüv go veütik 
nolavik.” 


Ö! Ekö kikodo no äkanobs logön omi.” 

„Kuratiko. Ab dogs kanons smeilön omi; ab 
smeilölo mani, keli no kanons logön, lienetükos onis. 
El Harry keliedabik ai mutom morönön ad savön lifi oka.” 

„Jeikö!” äsagob. „Veräto sötom steifülön ad 
meikön i bludavädi nesmelovik. Somikos omoükos 


säkädi oma.” 


BLUDAVÄD = serum 

VENTÜRS JIELA LÄLID IN STUNALÄN (1) 
(fa hiel Lewis Carroll) 


DONIO IN KROLIGAHOG 





Jiel Lälid äprimof ad panaütön, seadöl nenjäfiko näi sör 
oka su yebakliv: bal- u telna blufo ilülogof buki, keli sör oka 
äreidof. “Dabinons us ni magods, ni spikots, e kisi völadon buk,” 
ätikof Lälid, “nen magods u spikots?” 


Sekü atos, ävätälof (so dibiko äsä äkanof, bi del hitik 
äkodon ofi ad senön vemo slipöfiki, igo mu stupädiki), va blesir 
ad flökön bäliedajänili övöladon töbidi ad löädön e plökön 
bäliedis, ven süpo krolig vietik ko logs rosadaredik ärönon näio 
bei of. 


Nos äbinon stunidabik in gred vemik tefü atos, e Lälid no 
äcedof, das äjinos nekösömik ad lielön kroligi, kel äsagon one it: 
„Ho vi! ho vi! olatob! olatob!” (Dabetikölo osi poso, äjinos 
Lälide, das isötof pasüpädön dö atos, ab tü tim et, 
löliko kösömik), ab sosus krolig äsetiron klokili se jilätapok oka, 
ed älogedon lü on, tän ävifikumon sunädo föfio, Lälid äbunof sui 
futs oka, bi ädasevof, das neai büo ilogof kroligi, u ko jilätapok, u 
ko klokķil ad setirön se on. Ko nolivipäl filedik, äpöjutof oni 
travärü fel, e läbo, töbo ko tim saidik, ilogof oni doniojutön da 
kroligahog gretik dis buid. 






Pos pülatimil Lälid ädoniogolof pos on nen igo vätälön in 
mod kinik ösekömoföv se on dönu. 


Kroligahog ädulon stedo föfio da fagot ömik äs tönul, e 
poso änexänon süpo donio, so süpiko, das Lälid no älabof timüli 
ad tikön, lio ökanof stöpön oki; tän äjinos oke, das ädoniofalof 
donü fonäd jenöfiko vemo dibik. 


U fonäd äbinon vemo dibik, ud äfalof vemo nevifiko, bi 

älabof timi mödik dü doniofal ad küpön valikosi zü of, e ad säkön 
oke, kis öjenos poso. Balido ätöbidof ad doniologön ad 
dientifükön utosi, lü kel änilikof, ab äbinos tu dagik ad logön 
bosi; tän älogedof lü flans valik fonäda, ed äküpetof, das äbinons 
fulü ramars e bukaboeds; is ed us älogof kaedis e pänotis, kels 
älagons de lagaklufs. Doniofalölo, äsumof skali de bal ramaras; 
kela ninädapenäd pekleiböl su on ämalon ROJATAMARMALAD, 
ab läsetü of, äbinon vagik. No ävilof leadön falön skali, ad no 
deidön eki dono, seko äninükof oni dönu ini bal ramaras äsä 
äbeigolof bei on. 





“Nu,” ätikof Lälid, „pos fal at so stunidabik, “löliko no 
odredob ad doniofalön dönu ve tridem. Lomans ostunidons 
kuradi oba. Igo if ufaloböv nufao, osagob nosi.” (kelos äbinos bo 
verätik). 


Donio, ai donio, lefal at föro ofinikon-li? ,„Nulälob, mö 
liöls liomödotik efalob jünu?” äsagof laodiko. „Fümo nilikob lü 
zänod tala. Ma kalkul obik, obinos za löls folmil dono, cedob.” 
(Nu Lälid ya ilärnof in julacem dinis atsotik, e do anu no äbinon 
pöt vemo gudik ad pärädön noli ofik, bi ädabinon nek ad dalilön 
ofi, ye äbinon plag gudik ad dönusagön osi). „Si! Atos obinon 
fagot za kuratik, ab nulälob, ini videt u lunet enüdranob-li?” 
(Lälid no äsevof sinifi videta, u luneta, ab äcedof, das ats äbinons 
vöds jönik ad sagön). 


& & & e & & g 
TOBULANEIT 

Bad, keli esufob, emofugon äs drim. 

Kanob leigodön mebi fagiköl 

Te ko fogils pelöüköl fa delaprim, 

E te ko dav, keli logoy, nepuböl. 


(Alfred de Musset) 


